CAZ ลงสนามเทรดวันแรก ลุ้นราคาวิ่งเหนือจอง!
CAZ ลงสนามเทรดวันแรก ลุ้นราคาวิ่งเหนือจอง!
21 ม.ค. 2562

ผู้สื่อข่าวรายงานว่า ในวันนี้ (22 ม.ค.2562) บริษัท ซี เอ แซด (ประเทศไทย) จำกัด (มหาชน) หรือ CAZ เข้าซื้อขายในตลาดหลักทรัพย์เอ็ม เอ ไอ (mai) ในกลุ่มอุตสาหกรรมอสังหาริมทรัพย์และก่อสร้าง โดยมีจำนวนหุ้นจดทะเบียนกับตลท. และจำนวนหุ้นชำระแล้ว 280 ล้านหุ้น ราคาพาร์หุ้นละ 0.50 บาท คิดเป็นทุนชำระแล้ว 140 ล้านบาท
ทั้งนี้ CAZ จัดสรรหุ้นให้กับประชาชนทั่วไปครั้งแรก (IPO) จำนวน 80 ล้านหุ้น ที่ราคาหุ้นละ 3.90 บาท โดยเสนอขายให้ประชาชนทั่วไป 69.80 ล้านหุ้น ระหว่างวันที่ 11-15 ม.ค.62 และเสนอขายผู้ถือหุ้นเดิมของบริษัท ทาคูนิ กรุ๊ป จำกัด (มหาชน) หรือ TAKUNI จำนวน 10.2 ล้านหุ้น ระหว่างวันที่ 8-10 ม.ค.62
โดย นายซุง ซิก ฮอง กรรมการผู้จัดการ CAZ เปิดเผยว่า บริษัทมีผู้บริหารที่มีประสบการณ์ด้านการรับเหมาก่อสร้างในกลุ่มอุตสาหกรรมปิโตรเคมีมากว่า 30 ปี รวมถึงมีความสัมพันธ์ที่ดีกับคู่ค้าและการทำงานที่มีคุณภาพและส่งมอบงานตรงเวลาทำให้ได้รับความไว้ใจและมีผลงานอย่างต่อเนื่อง การนำบริษัทเข้าจดทะเบียนในครั้งนี้จะสามารถเพิ่มฐานเงินทุนในการเข้าประมูลงานขนาดใหญ่ ใช้เป็นหลักทรัพย์ค้ำประกันแก่ธนาคาร ใช้ลงทุนซื้ออุปกรณ์ในการดำเนินธุรกิจ และใช้เป็นเงินทุนหมุนเวียนในกิจการ
ทั้งนี้ CAZ มีผู้ถือหุ้นใหญ่ 3 ลำดับแรกหลัง IPO ได้แก่ กลุ่ม TAKUNI ถือหุ้น 39.58% กลุ่ม CAZ ถือหุ้น 34.88% และบล.เคทีบี (ประเทศไทย) ถือหุ้น 5.46% การกำหนดราคาเสนอขายหุ้น IPO ที่ 3.90 บาทต่อหุ้น หรือคิดเป็นอัตราส่วนราคาต่อกำไรสุทธิต่อหุ้น (P/E ratio) ที่ 19.50 เท่า โดยคำนวณจากผลประกอบการของบริษัทในรอบ 12 เดือนที่ผ่านมา (1 ตุลาคม 2560-30 กันยายน 2561) ซึ่งเท่ากับ 56.45 ล้านบาท หารด้วยจำนวนหุ้นทั้งหมดภายหลังการเสนอขายหุ้นครั้งนี้ (fully diluted) คิดเป็นกำไรสุทธิต่อหุ้น 0.20 บาท
ขณะเดียวกันบริษัทมีนโยบายจ่ายปันผลให้แก่ผู้ถือหุ้นในอัตราไม่ต่ำกว่า 40% ของกำไรสุทธิหลังหักภาษีเงินได้นิติบุคคล และหลังหักเงินสำรองต่าง ๆ ทุกประเภทตามที่กฎหมายและบริษัทฯ ได้กำหนดไว้จากงบการเงินเฉพาะกิจการ และการจ่ายเงินปันผลนั้นไม่มีผลกระทบต่อการดำเนินงานตามปกติของบริษัทฯ อย่างมีนัยสำคัญ
อนึ่ง CAZ ประกอบธุรกิจรับเหมาก่อสร้างให้ลูกค้าในอุตสาหกรรมน้ำมัน ก๊าซ และปิโตรเคมี แบ่งออกเป็น 4 ประเภท ได้แก่ 1. บริการรับเหมาก่อสร้างแบบครบวงจร 2. บริการรับเหมาก่อสร้างติดตั้งโครงสร้างและระบบ 3. บริการงานด้านวิศวกรรมโยธาและอาคาร 4. บริการผลิต ประกอบ และบริการอื่น
ด้าน นักวิเคราะห์ บล.เคทีบี (ประเทศไทย) ระบุในบทวิเคราะห์ ประเมินราคาเป้าหมาย CAZ ที่ 6.20 บาทต่อหุ้น ด้วยวิธี PE Ratio ที่ 6.20 บาท (อิง ForwardPER ปี 2562 ที่ 16.7 เท่า) หรือคิดเป็น PEG ปี 2562 เพียง 0.3 เท่า (อิง 2018-20EPS CAGR ที่ 65%) โดย CAZ ประกอบธุรกิจให้บริการด้านการออกแบบวิศวกรรม, และการบริหารจัดการงานรับเหมาก่อสร้างแบบครบวงจร (Engineering, Procurement and Construction: EPC) ซึ่งมองว่าการขยายตัวทางเศรษฐกิจโดยเฉพาะพื้นที่ EEC ก่อให้เกิดความต้องการทางด้านพลังงานที่สูงนั้นหนุนต่อรายได้ของบริษัท
ทั้งนี้จาก Backlog ในไตรมาส 2/61 ที่ 2.2 พันล้านบาท, งานใหม่ที่มีการเซ็นสัญญาในช่วงไตรมาส 3/62 คิดเป็นมูลค่ากว่า 762 ล้านบาท และโอกาสในการชนะประมูลงานต่างๆที่สูง โดยเฉพาะกลุ่ม ปตท. จึงคาดว่าบริษัทจะมีรายได้จากการให้บริการในปี 2562 ที่ 2.5 พันล้านบาท โต 56% เทียบจากปีก่อน โดยเป็นรายได้ที่รับรู้จากฐาน Backlog ที่เซ็นสัญญาแล้วกว่า 86%
นอกจากนี้มองว่าบริษัทจะมีอัตรากำไรสุทธิที่เพิ่มขึ้น จากความสามารถในการบริหารต้นทุนค่าใช้จ่ายที่ดี คาดปี 2562 ที่ 4.3% เพิ่มขึ้นจากปี 2561 ที่อยู่ที่ 3.5% ส่งผลให้บริษัทมีกำไรสุทธิปี 2562 ที่ 105 ล้านบาท โต 90% เทียบจากปีก่อน
 